Diari Oficial de la Generalitat Valenciana


Sumari del DOGV 9649, del 27-07-2023 (2023/8266)

RESOLUCIÓ de 14 de juliol de 2023, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal per als joves entre l'1 d'agost i el 31 de desembre de 2023 dels serveis de transport públic en el TRAM de Castelló i la xarxa del TRAM d'Alacant.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9649

Data del DOGV
:   27-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8266


Data del document
:   14-07-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * tarifa de transport

RESOLUCIÓ de 14 de juliol de 2023, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal per als joves entre l'1 d'agost i el 31 de desembre de 2023 dels serveis de transport públic en el TRAM de Castelló i la xarxa del TRAM d'Alacant. [2023/8266]  
L'Estatut d'Autonomia de la Comunitat Valenciana, aprovat per Llei orgànica 5/1982, d'1 de juliol (modificada per la LO 1/2006, de 10 d'abril), atribueix a la Generalitat, en l'article 49.1.15a, la competència exclusiva en matèria de transport terrestre dins de la Comunitat Valenciana.  
D'altra banda, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39, encarrega a l'Administració la fixació de tarifes màximes aplicades als títols de transport propis dels operadors de serveis públics de la seua competència.  
  
Les tarifes dels títols de transport es van establir en l'Ordre 6/2023, de 23 de maig, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'utilització dels títols de transport de la Generalitat del sistema TAM a Alacant i del transport metropolità de la Plana a Castelló, així com dels títols de transport propis de la xarxa del TRAM d'Alacant. Per al TRAM de Castelló en l'article 13 s'estableix com a títol propi de la Generalitat el denominat «títol d'acords» que pot dirigir-se a col·lectius específics. Així mateix, per al TRAM d'Alacant en l'article 10 es preveu com a títol propi d'FGV el títol «24 hores», vàlid per a totes les combinacions zonals, i en l'article 12 es preveu la possibilitat d'establir reduccions de la tarifa per raons associades a mesures de foment i conscienciació ciutadana de la mobilitat sostenible.  
  
Mitjançant Resolució de 28 d'octubre de 2022, de la consellera de Política Territorial, Obres Públiques i Mobilitat, relativa a la gratuïtat dels serveis públics de transport de viatgers del TRAM de Castelló i la xarxa del TRAM d'Alacant per als joves, es va establir aquesta gratuïtat amb efectes des del 9 d'octubre de 2022 al 15 de gener de 2023 per a les persones menors de 31 anys, en el moment de la seua sol·licitud, en el TRAM d'Alacant adequant les condicions del títol «24 hores» i en el TRAM de Castelló adequant les condicions del «títol d'acords». Aquesta mesura es va prorrogar mitjançant Resolució d'11 de gener de 2023, de la consellera de Política Territorial, Obres Públiques i Mobilitat, relativa a la gratuïtat dels serveis públics de transport de viatgers del TRAM de Castelló i la xarxa del TRAM d'Alacant per als joves, on es va establir aquesta gratuïtat amb efectes des del 16 de gener al 31 de juliol de 2023 per a les persones menors de 31 anys, en el moment de la seua sol·licitud,  
Les circumstàncies que van motivar la posada en marxa de la mesura continuen vigents. Això justifica que a fi de seguir coadjuvant a fer front a situacions de vulnerabilitat social i econòmica, així com seguir fomentat l'ús del transport públic i la mobilitat sostenible en un context d'alts preus, s'estenga la gratuïtat o reducció total temporal de la tarifa aplicada als joves menors de 31 anys fins al 31 de desembre de 2023.  
  
Per això, en virtut del que es disposa en l'article 28 ll) de la Llei 5/1983, de 30 de desembre, del Consell, en relació amb l'article 39 de la Llei 6/2011, d'1 d'abril, de mobilitat de la Comunitat Valenciana, i vistes les propostes de la Direcció General d'Obres Públiques, Transport i Mobilitat Sostenible i del Consell d'Administració de Ferrocarrils de la Generalitat Valenciana referent a la xarxa del TRAM d'Alacant, resolc:  
  
  
Primer. Gratuïtat temporal de les tarifes per a joves en el TRAM de Castelló  
1. Establir temporalment un títol d'acord en el TRAM de Castelló, gratuït per a les persones menors de 31 anys, en el moment de la seua sol·licitud, des del dia 1 d'agost fins al 31 de desembre de 2023, tots dos inclosos.  
2. El títol serà personal i intransferible i podrà ser utilitzat exclusivament en els serveis del TRAM de Castelló.  
Les persones que hagueren obtingut el títol amb anterioritat a l'entrada en vigor de la present resolució podran continuar utilitzant aquest títol durant la vigència d'aquesta.  
3. Les persones interessades a obtindre el títol hauran de presentar DNI, NIE o passaport en vigor a fi d'acreditar que compleixen el requisit d'edat. Les persones menors de 14 anys desproveïdes de DNI podran acreditar el compliment del requisit d'edat mitjançant el llibre de família, i hauran de presentar addicionalment la targeta sanitària SIP.  
  
El títol es podrà obtindre en l'oficina d'atenció al client del TRAM de Castelló, situada al carrer Carcaixent, 1, baixos, de Castelló de la Plana.  
Els terminis per a l'obtenció del títol seran objecte de comunicació i informació per xarxes socials i via web.  
  
Segon. Reducció temporal total per al col·lectiu de persones menors de 31 anys en el TRAM d'Alacant  
1. L'aplicació per a les persones menors de 31 anys, en el moment de la seua sol·licitud, d'una reducció temporal total de la tarifa del títol propi d'FGV «24 hores» del TRAM d'Alacant, des del dia 1 d'agost fins al 31 de desembre de 2023, tots dos inclosos. Així mateix, es modifiquen temporalment les condicions d'utilització del citat títol «24 hores» establint la seua vigència fins al 31 de desembre de 2023 inclòs, amb independència de la data de la seua adquisició.  
2. El títol serà personal i intransferible i podrà ser utilitzat exclusivament en els serveis del TRAM d'Alacant en trajectes de qualsevol combinació zonal.  
Les persones que hagueren obtingut el títol amb anterioritat a l'entrada en vigor de la present resolució podran continuar utilitzant aquest títol durant la vigència d'aquesta.  
3. Les persones interessades a obtindre el títol hauran de presentar DNI, NIE o passaport en vigor a fi de acreditar que compleixen el requisit d'edat. Les persones menors de 14 anys desproveïdes de DNI podran acreditar el compliment del requisit d'edat mitjançant el llibre de família, i hauran de presentar addicionalment la targeta sanitària SIP.  
  
Els terminis, llocs i procediments d'obtenció del títol seran objecte de comunicació i informació per xarxes socials i via web.  
  
Tercer. Habilitació  
1. Es faculta la persona titular de la direcció general competent en matèria de transports per a la realització de totes les accions que siguen necessàries per a l'aplicació i execució de la present resolució en el TRAM de Castelló i, en particular, per a impulsar la tramitació de l'acord amb l'operador.  
2. Es faculta la persona titular de la Direcció Gerència de Ferrocarrils de la Generalitat Valenciana per a la realització de totes les accions que siguen necessàries per a l'aplicació i execució de la present resolució en la xarxa del TRAM d'Alacant.  
  
Quart. Efectes  
La present resolució tindrà efecte des del dia de la seua signatura.  
  
Contra aquesta resolució, que posa fi a la via administrativa es podrà, potestativament, interposar recurs de reposició en el termini d'un mes, comptador des de la seua publicació en el Diari Oficial de la Generalitat Valenciana, d'acord amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors a partir de l'endemà de la seua publicació en el Diari Oficial de la Generalitat Valenciana. Tot això de conformitat amb el que disposen els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 14 de juliol de 2023.- La consellera de Política Territorial, Obres Públiques i Mobilitat: Rebeca Torró Soler.